Εικόνα που περιέχει κείμενο, γραμματοσειρά, γραφικά, λογότυπο

Περιγραφή που δημιουργήθηκε αυτόματα

ΠΕΡΙΟΔΙΚΟ & ΕΚΔΟΣΕΙΣ

Ζωοδόχου πηγής 8-10, 10678 Αθήνα, τηλ: 2103807206

www.metronomos.gr e-mail: metro-no@otenet.gr

**Μαρία Γεωργαλά Καρτούδη**

**Παρανυχίδα**

ISBN: 9786185748692 σελίδες:60 μέγεθος: 14x21εκ, τιμή 10,60 (Με ΦΠΑ)

Κυκλοφόρησε από τις εκδόσεις Μετρονόμος η ποιητική συλλογή της Μαρίας Γεωργαλά-Καρτούδη «Παρανυχίδα». Η συλλογή απαρτίζεται από 31 ποιήματα με γλώσσα δροσερή που πλανιούνται ανάμεσα σε γεράνια, κουκούτσια, υδρορροές, σκιές και απλά καθημερινά αντικείμενα στάζοντας έμμεσα τη λύπη, τον φόβο μα και μύχιες σκέψεις που στέκουν συχνά πάνω από τον καθένα μας. Η αντίθεση μεταξύ των καθημερινών πραγμάτων, του δροσερού λόγου και των μηνυμάτων που μεταφέρουν είναι που επιτυγχάνει να δημιουργήσει και τη μεγαλύτερη συγκίνηση στους στίχους της ποιήτριας. Η συλλογή συνοδεύεται από εικαστικά έργα της Αναστασίας Καρούση εμπνευσμένα ακριβώς από τον διάλογο με την ποίηση της Γεωργαλά Καρτούδη.

\*\*\*

ΠΑΡΑΝΥΧΙΔΑ

Υπάρχει, ενώ, λίγο πριν, δεν υπήρχε.

Εθελοτυφλείς, δεν σε αφήνει. Ενοχλεί.

Φλεγμαίνει, κοκκινίζει, απειλεί, αιμορραγεί.

Και εντός και εκτός. Εκλιπαρεί για φροντίδα.

Τη φροντίζεις, ηρεμεί· την ξεχνάς, σε ξεχνάει· τη θυμάσαι, σε πονάει.

Είναι εκεί. Κομμάτι του κορμιού, του νου, παρασιτικά χρήσιμη, υπενθυμίζει τη ζωή.

Σε θυμάται ξανά. Ξαφνικά.

\*\*\*

Η Μαρία Γεωργαλά-Καρτούδη γεννήθηκε στη Βουλιαγμένη Αττικής. Σπούδασε Κοινωνιολογία, Διοίκηση Επιχειρήσεων και Δημοσιογραφία στην Αθήνα. Συνέχισε τις μεταπτυχιακές της σπουδές στο Παρίσι, στον τομέα της Επικοινωνίας και Πληροφορίας. Κατέχει τη διεθνή επαγγελματική πιστοποίηση Συμβούλου Σταδιοδρομίας, GCDF.

Τα παιδικά της βιβλία, «Το συναχωμένο αεροπλανάκι» και «Το παραμύθι με τα χλομά μάγουλα», κυκλοφορούν από τις εκδόσεις Ζαχαράκη. Το βιβλίο της «Αυτονόητα» κυκλοφορεί από τις εκδόσεις Φίλντισι. Στο διαδίκτυο κυκλοφορεί το ποιητικό της κείμενο «Το στοργικό χέρι», σε μουσική Α. Καλτσά και σκηνοθεσία Δ. Συλβέστρου. Στίχοι της έχουν μελοποιηθεί και περιλαμβάνονται σε συλλογικές δισκογραφικές παραγωγές. Ασχολείται ενεργά με ζητήματα έμφυλης βίας και γυναικείας ενδυνάμωσης.

Η «παρανυχίδα» είναι η πρώτη της ποιητική συλλογή.